[image: image1.jpg]SENEA
45,
J

N\





ОБЩИНА ЧЕПЕЛАРЕ


ПЛАН 

ЗА ФИНАНСОВО ОЗДРАВЯВАНЕ

НА ОБЩИНА ЧЕПЕЛАРЕ
(СЪГЛАСНО ГЛАВА ОСМА „А” ОТ ЗАКОНА ЗА ПУБЛИЧНИТЕ ФИНАНСИ)
ОБЩИ ПОЛОЖЕНИЯ
Планът за финансово оздравяване на Община Чепеларе е разработен във връзка с изпълнението на разпоредбите на Глава осма „а” от Закона за публичните финанси (ЗПФ). 

Условията, по които общината попада в обхвата на чл.130а, ал.1 от ЗПФ са:
· Наличните към края на годината задължения за разходи по бюджета на общината надвишават 15 на сто от средногодишния размер на разходите за последните 4 години (към края на 2015г. този показател при Община Чепеларе е 28.6%);
· Наличните към края на годината поети ангажименти за разходи по бюджета на общината надвишават 50 на сто от средногодишния размер на отчетените разходи за последните 4 години (към края на 2015г. този показател при Община Чепеларе е 109.5%);
· Наличните към края на годината просрочени задължения по бюджета на общината надвишават 5% от отчетените за последната година разходи (към края на 2015г. този показател при Община Чепеларе е 13.8%).
Целта на плана за финансово оздравяване е да се разработи система от спешни управленски мерки, критерии и финансови показатели, чието налагане да доведе до финансова устойчивост и стабилност на община Чепеларе. 
Планът за финансово оздравяване включва:
1. Съответствие на състоянието на община Чепеларе с критериите на общини с финансови затруднения.
2. Оценка на финансовото състояние на Община Чепеларе и анализ относно причините за наблюдаваните негативни тенденции.
3. Просрочени задължения към контрагенти и причини за допускането им.
4. Задължения за разходи по бюджета и причини за възникването им.

5. Поети ангажименти за разходи по бюджета и причини за тяхното нарастване.
6. Програма и график за изплащане на просрочените задължения.
7. Мерки за оптимизиране на приходите.
8. Мерки за приоритизиране и оптимизиране на разходите.
9. Мерки за намаление на общия размер на поетите ангажименти за разходи по бюджета.
10. Други мерки, подходящи за финансовото оздравяване на общината – безлихвен заем от централния бюджет.
11. Показатели, измерващи финансовото състояние на Община Чепеларе.
12. Срок за изпълнение на оздравителния план. 
Приложения: 
1. Финансов ефект на мерките за оздравяване и график за погасяване на просорчените задължения на община Чепеларе за периода 2016 г. - 2019 г.
2. Прогнозни парични потоци на Община Чепеларе за периода 2016г.-2019г. 
1. Съответствие на състоянието на община Чепеларе с критериите на общини с финансови затруднения
Съгласно чл.130а, ал.1 от ЗПФ, община Чепеларе отговаря на три условия, определяща я във финансово затруднение:
т.2  Налични към края на годината задължения за разходи по бюджета    х 100 > 15 %
Средно годишен размер на отчетените р-ди за последните 4 години

2 069 152 х 100 = 28.6 %



7 225 343

т.3  Налични към края на год. поети ангажименти за разходи по бюджета    х 100 > 50 %
Средно годишен размер на отчетените р-ди за последните 4 години

7 908 409 х 100 = 109.5 %



7 225 343

т.4  Налични към края на годината просрочени задължения по бюджета    х 100 > 5 %
Отчетените разходи по бюджета за последната година
1 003 416 х 100 = 13.8 %



7 287 348
2. Оценка на финансовото състояние на Община Чепеларе и анализ относно причините за наблюдаваните негативни тенденции. 
През последните години се наблюдава тенденция на влошаване на финансовото състояние на Община Чепеларе, като това е свързано основно с ниския размер на генерираните собствени приходи, с които Общината не може да посрещне разходите си и да обслужва всичките си финансови задължения, което пък води до постоянен ръст на общата задлъжнялост. 

Както при повечето общини в страната, така и при Община Чепеларе трансферите от Централния бюджет са с основен дял в приходната част (съответно 46.1%  през 2013г.; 44.2% през 2014г. и 58.6% през 2015г.), а делът на собствените приходи през последните две години се запазва в порядъка на 32-38% и те варират, както следва: 










(в хил.лв.)
	Наименование 
	2012г.
	2013г.
	2014г.
	2015г.

	Общо собствени приходи, в т.ч.: 
	2 921
	3 502
	2 957
	2 740

	    данъчни приходи 
	1 562
	956
	1 459
	1 382

	    неданъчни приходи 
	1 359
	2 546
	1 497 
	1 358

	Общо приходна част
	7 167
	6 034
	8 462
	7 335

	дял на собствените приходи (%)
	40.8%
	58.0%
	34.9%
	37.4%


Отчетеният през 2013г. по-висок размер на собствените приходи се дължи на получени през годината постъпления по статия „Помощи, дарения и друга безвъзмездна помощ от чужбина“ (1 225 хил.лв.), във връзка с изпълнението на проект за трансгранично сътрудничество. 
Като цяло, през последните години изпълнението на собствените приходи спрямо първоначално гласуваните бюджети възлиза в рамките на 65%-70%. 

Същевременно, през 2014г. разходите на Общината нарастват с 2 428 хил.лв. спрямо тези от 2013г., като това увеличение се дължи на по-високите капиталови разходи 
(+1 044 хил.лв.), разходите за издръжка (+836 хил.лв.) и разходите за персонал (+327 хил.лв.). Този по-висок размер на разходите е покрит от увеличения размер на капиталовата субсидия от ЦБ, както и от безлихвен заем в размер на 1 690 хил.лв., предоставен от Министерство на финансите.

През 2015г. разходите на Общината се понижават с 1 127 хил.лв., основно поради по-ниските капиталови разходи (-816 хил.лв.) и разходите за издръжка (-534 хил.лв.).
Вследствие на понижението на собствените приходи, през последните години се наблюдава и сериозен ръст на общите задължения на Община Чепеларе, чиито размер (по отчетна група „Бюджет“) се променя както следва: 

· 3 175 хил.лв. към 31.12.2013г.; 

· 3 514 хил.лв. към 31.12.2014г.;

· 4 151 хил.лв. към 31.12.2015г.;

· 4 163 хил.лв. към 30.06.2016г. 
Общо задължения на Община Чепеларе към 30.06.2016г. 

	Вид на задължението
	Сума

	Задължения по цесия към Общинска банка АД 

(във връзка със сключен на 26.09.2014г. Договор за цесия, между „Клинър“ ООД и Общинска банка АД)
	1 167 хил.лв.

	Задължения към доставчици
	1  063 хил.лв.

	Задължения по безлихвен заем предоставен от Министерство на финансите
	1 690 хил.лв.

	Задължения по кредит, предоставен от „Токуда Банк“ АД
	125 хил.лв.

	Други задължения 
	118 хил.лв.

	Общо задължения
	4 163 хил.лв.


Сред основните причини за влошеното през последните години финансово състояние на Община Чепеларе е липсата на по-сериозно икономическо оживление, високата безработица и ниските доходи на населението, което рефлектира върху:  

· събираемостта на собствените приходи;
· намаляване на инвеститорския интерес;
· ограничено търсене на общински услуги;
· висока междуфирмена задлъжнялост;
· натрупване на просрочени задължения.

Към 30.06.2016г. общият размер на несъбраните от Община Чепеларе собствени приходи възлиза на  3 533 хил.лв., в т.ч.:
· данъчни приходи – 1 437 хил.лв., в т.ч. от данък недвижими имоти – 1 166 хил.лв.; данък МПС – 164 хил.лв.; туристически данък – 98 хил.лв. и патентен данък – 9 хил.лв.
· неданъчни приходи – 2 096 хил.лв., в т.ч. от такса битови отпадъци – 1 993 хил.лв.; наеми от имущество – 77 хил.лв. и наеми от земя – 26 хил.лв.
При направения анализ се установи, че с най-голям относителен дял са задълженията на собственици на имоти от к.к.Пампорово, като част от тях са на чужденци, които сме в невъзможност да открием на първоначалния регистриран адрес. По данни от регистрите на Бюрото за местни данъци и такси гр.Чепеларе задълженията на чужденци за физически и юридически лица възлизат на 608 хил.лв.
Голяма част от длъжниците са юридически лица, които не извършват стопанска дейност, не формират приходи и не могат да си погасят задълженията към общинския бюджет. Официално обявените фирми в несъстоятелност и ликвидация имат задължения към бюджета в размер на 1 062 хил.лв.
Във връзка с големия размер на несъбраните данъчни и неданъчни задължения към Община Чепеларе са предприети действия по принудителното им събиране, като към 30.06.2016г. общият размер на задълженията, по които Общината е стартирала изпълнителни производства възлизат в общ размер на 572 хил.лв. Освен това, Общината е предявила и вземания в общ размер на 568 хил.лв. срещу нейни длъжници – юрид. лица, които са в производства по несъстоятелност. 
Тоест, видно от данните към настоящия момент Общината е предприела мерки по принудително събиране за по-малко от 30% от общият размер на просрочените вземания. Следователно, това може да бъде определен като един от проблемите относно ниската събираемост на собствените приходи, към който следва да бъдат насочени повече усилия.  
3. Просрочени задължения към контрагенти и причини за допускането им.
През последните години динамиката на просрочените от Община Чепеларе задължения е както следва: 

· към 31.12.2013г. – 2 417 хил.лв.;

· към 31.12.2014г. – 199 хил.лв.;

· към 31.12.2015г. – 1 003 хил.лв. 

· към 30.06.2016г. – 1 273 хил.лв. (в т.ч. 72 хил.лв. са задълженията на второстепенни разпоредители), като същите са възникнали както следва: 
· през 2011г. – 29 хил.лв.;

· през 2012г. – 4 хил.лв.;
· през 2013г. – 6 хил.лв.;
· през 2014г. – 53 хил.лв.;
· през 2015г. – 564 хил.лв.;
· през 2016г. – 559 хил.лв.;

· задължения по изпълн. дела и съдебни разноски във връзка със загубени дела -  58 хил.лв. 
Причината за намалението на просрочените задължения през 2014г. е предоставен от Министерство на финансите временен безлихвен заем в размер на 1 690 хил.лв., който понастоящем е с краен срок за погасяване – месец декември 2016г.

Основните причини довели да натрупването на просрочени задължения в Община Чепеларе са следните:
· сравнително ниската събираемост на собствените приходи;

· подписани договори без финансово обезпечение;
· поемане на санкции наложени от изпълнението на европейски проекти;
· недостиг на трансферите за държавни дейности, в т.ч. и на трансфера за зимно поддържане, предоставяни от Централния бюджет, което води до необходимост за дофинансиране на държавните дейности със собствени приходи, а това пък се отразява в хроничен бюджетен недостиг и трупане на задължения. 
4. Задължения за разходи по бюджета и причини за възникването им. 
Общият размер на наличните към 31.12.2015г. разходи по бюджета на Община Чепеларе възлиза на 2 069 хил.лв., като към 31.03.2016г. те нарастват до 2 151 хил.лв. 
Освен спада на собствените приходи, останалите причини довели до нарастването на задълженията за разходи по бюджета през последните години са както следва: 

· Прехвърляне на допълнителни отговорности от страна държавата към общините без те да са ресурсно обезпечени;
· Увеличение на минималната работна заплата от 2012-2015 г., която следва да се обезпечи със собствен ресурс;
· Тенденция към намаление на натуралния показател в образованието и общинската администрация, а от там и увеличаване стойността на дофинансирането в тези функции;
· Заделяне на значителен ресурс за съфинансиране по европейски проекти и национални програми;
· Прехвърлени просрочени задължения от минали години;
· Увеличение на разходите за лихви, такси и други разходи във връзка с наложени запори от частни съдебни изпълнители.

5. Поети ангажименти за разходи по бюджета и причини за тяхното нарастване.
През последните четири години се наблюдава ръст в размера на поетите ангажименти, както следва:
· към 31.12.2012г. – 2 407 хил.лв.;
· към 31.12.2013г. – 6 445 хил.лв.;
· към 31.12.2014г. – 5 578 хил.лв.;
· към 31.12.2015г. – 7 908 хил.лв.;
· към 30.06.2016г. – 7 530 хил.лв. 
С най-голям отн.дял е подписаният през 2015г. договор с фирмата извършваща дейностите по  чистотата на територията на общината. Договорът е сключен за период от 5 години. На следващо място са сключените договори за разходи свързани с инвестиционните проекти и договори свързани с разходите за горива за отопление и хранителни продукти.
Основните причини за високия размер на поетите от Община Чепеларе ангажименти са срочността на договора за сметосъбиране и сметопочистване, както и наличието на договори за строителни дейности, сключени преди години, чиито срок е изтекъл, но които така и не са изпълнение поради неосигуряване на необходимите финансови ресурси за тяхното изпълнение. 

6. Програма и график за изплащане на просрочените задължения.
Предвид натрупания висок размер на просрочените задължения, в т.ч. голяма част възникнали в предходни години, то приоритет на Община Чепеларе следва да е максимално бързото изплащане на тези задължения, с цел намаляване на възможността от предприемане на обезпечителни мерки и мерки по принудително събиране срещу общината от нейните кредитори. В същото време следва да се има предвид, че пълното погасяване на настоящите просрочени задължения ще доведе до забавяне на плащанията на текущите задължения. Следователно, целите на Общината по отношение на просрочените задължения следва да са: 

1) Прекратяване на трупането на общия размер на просрочените задължения (като например, само през 2015г. те са нараснали с 804 хил.лв., а през първото полугодие на 2016г. с още 270 хил.лв.);

2) Постепенно намаление на общия размер на просрочените задължения на Община Чепеларе, така че към крайния срок на оздравителния план те да не надвишават 5 на сто от общия размер на разходите на общината. 
С оглед на тези цели, плановете на Общината са погасяването на просрочените към 30.06.2016г. задължения да бъде извършено при графика, приложен към настоящия оздравителен план. 

7. Мерки за оптимизиране на приходите.
С оглед необходимостта от повишение на данъчните и неданъчните приходи, то за периода на оздравителния план Община Чепеларе планира да предприеме следните конкретни мерки: 

7.1. Сключване на споразумения с длъжници на Общината за разсрочено плащане на просрочени задължения към нея.

По мярката се предвижда да бъдат проведени разговори с длъжници на общината, срещу които не са предприети мерки по принудително събиране на вземанията, като с приоритет първо ще се проведат разговори с най-големите длъжници. Такива споразумения ще се сключват и за задължения с минимален размер 1000 лв. с физически лица.
До 31.12.2015г. Общината е сключила общо три споразумения с нейни длъжници, с които е договорено разсрочено плащане на техни задължения към нея в общ размер на 255 хил.лв. 

Целта на Общината е до 31.12.2016г. общият размер на сключените споразумения с длъжници да достигне 355 хил.лв., а до 31.12.2017г. – 505 хил.лв. 

Очакваният ефект от реализирането на тази мярка е увеличаване на приходите с 250 хил.лв. за срока на оздравителния план. 
7.2. Предприемане на мерки по принудително събиране на просрочените задължения към общината. 

Общият размер на просрочените вземания, за които Общината вече е предприела мерки по принудително събиране възлиза на 45 хил.лв. към 31.12.2015г. (в т.ч. 24 хил.лв. предадени на ДСИ; 20 хил.лв. предадени на ЧСИ и 1 хил.лв. на НАП), което представлява 1.41% от недобора. Отделно, към 31.12.2015г. Община е предявила и вземания в общ размер на 383 хил.лв. в производства по несъстоятелност. През първата половина на 2016г. Община Чепеларе започна по-активно прилагане на мерки по принудително събиране на вземанията си, като към 30.06.2016г. обект на принудително събиране са 572 хил.лв. (в т.ч. 59 хил.лв. предадени на ДСИ и 513 хил.лв. предадени на ЧСИ). Така, остатъчният размер на просрочените вземания от физ.лица и юрид. лица, които не са в производство по несъстоятелност, по които към 30.06.2016г. Общината все още не е предприела мерки по принудително събиране възлиза на 1 631 хил.лв. 
Към 31.12.2015г. общият размер на недобора на данъчни и неданъчни приходи на Община Чепеларе възлиза на 3 235 хил.лв., като от тях вземания в размер на 1 062 хил.лв. (32.83%) са от дружества намиращи се в процедури по обявяване в несъстоятелност или в ликвидация. 
Целта на общината е общият размер на вземанията, за които е предприела мерки по принудително събиране да достигне: 
· 750 хил.лв. (23% от недобора) до 31.12.2016г.;

· 1 200 хил.лв. (37% от недобора) до 31.12.2017г. 

Предвид нивото на привилегированост на вземанията на общината за местни данъци, то считаме, че е реалистично да бъдат събрани около 40% от размера на вземанията, за които са предприети мерки за принудително събиране.  
Очакваният ефект от реализирането на тази мярка е увеличаване на приходите с 450 хил.лв. за срока на оздравителния план.     
7.3. Увеличаване на събираемостта на местните данъци и такси. 

През 2015г. събираемостта при данъка върху недвижими имоти, данъка върху превозните средства и такса битова отпадъци е както следва: 
· данъка върху недвижими имоти – 63.41%; 
· данък върху превозните средства – 70.68%; 
· такса за битови отпадъци – 72.76%. 
За увеличаване на събираемостта на постъпленията от тези данъци и такси общината планира изпълнение на комплекс от мерки, чрез които да бъде увеличена събираемостта им, както следва: 

· текущ мониторинг относно редовното плащане на задълженията за местните данъци и такси на задължените лица и при натрупано задължение към общината в размер не по-нисък от 500 лв. изпращане на напомнителни писма за дължимите суми; 

· предприемане на обезпечителни мерки от страна на общинската администрация по реда на чл.4, ал.3 от ЗМДТ по отношение на всички задължени лица, с общ размер на задълженията не по-нисък от 1000 лв.; 

· принудително събиране на просрочените задължения за местни данъци и такси, при достигане на общ размер на задълженията на едно лице в размер не по-нисък от 1000 лв.; 

· съставяне и поддържане на регистър на задължените лица към общината и публикуването му на интернет страницата на общината;
· обвързване на участието в обявени от Община Чепеларе търгове и конкурси със заплащането на всички задължения към нея.
Очакваният ефект от реализирането на тази мярка е увеличаване на събираемостта на данъка върху недв. имоти, данъка върху превозните средства и такса за битови отпадъци, съответно с 2% през 2016г. и с по още 5% през 2017г., 2018г. и 2019г.  
При общ размер на облога от тези данъци и такси от 2 001 163 лв. за 2016г. (в т.ч. 801 863 лв. за данък върху недв. имоти; 220 477 лв. за данък върху превозните средства и 978 823 лв. за такса битови отпадъци), то допълнителните приходи от повишената събираемост ще са: през 2016г. – 40 023 лв.; през 2017г. – 140 081 лв.; през 2018г. – 240 140 лв. и през 2019г. – 340 198 лв. 
7.4. Увеличаване на ставката за данъка върху жилищните недвижими имоти, собственост на физ. лица, считано от 2017г., както следва:
· за имотите, находящи се в гр. Чепеларе, к.к. Пампорово и село Проглед – увеличение от 3 на 3,5 промила от данъчната оценка; 

· за имотите, находящи се в останалите населени места – увеличение от 3 на 4 промила от данъчната оценка.

Общият облог от данъка върху жилищните недвижими имоти, собственост на физ. лица възлиза на 195 хил.лв. за 2016г. (в т.ч. 160 хил.лв. лв. за гр. Чепеларе, к.к. Пампорово и село Проглед и 35 хил.лв. за останалите населени места), като при увеличаване на ставките съобразно планираното размерът на облога ще достигне 233 хил.лв. (в т.ч. 186 хил.лв. лв. за гр. Чепеларе, к.к. Пампорово и село Проглед и 47 хил.лв. за останалите населени места).   
Очакваният ефект от реализирането на тази мярка е увеличаване на приходите с 38 хил.лв. годишно.      

7.5. Актуализация на Наредбата за определянето и администрирането на местните такси и цени на услуги в Община Чепеларе.
Общият размер на отчетените от Община Чепеларе приходи от такси от технически и от административни услуги възлиза на 101 хил.лв. през 2014г. (в т.ч. 79 хил.лв. за технически услуги и 22 хил.лв. за административни услуги) и 93 хил.лв. през 2015г. (в т.ч. 73 хил.лв. за технически услуги и 20 хил.лв. за административни услуги). 

Съгласно действащата Наредба за определянето и администрирането на местните такси и цени на услуги в Община Чепеларе, над 80% от таксите в нея не са променяни от 2010г., а при останалите промените не са значителни. 

Същевременно, считано от 2010г. размерът на минималната работна заплата в страната нарасна със 75% (от 240 лв. през 2010г. до 420 лв. през 2016г.), а стойността на редица консумативи, материали и т.н., свързани с предоставяните от Общината услуги също се увеличиха.

В тази връзка, изчисленията ни сочат, че за отразяване на повишението на разходите, свързани предоставяните от Община Чепеларе услуги през последните години, то считано от 2017г. таксите за административни услуги следва да бъдат увеличени средно с 15%, а таксите за технически услуги с 25%. 

Очакваният ефект от реализирането на тази мярка е увеличаване на приходите с 20 хил.лв. годишно.      
7.6. Генериране на приходи от продажба на дървесина, вследствие стартиране прилагането на нов горскостопански план.

Община Чепеларе разполага с 1291.4 хектара инвентаризирани горски територии, като в периода до 2011г. горските територии, собственост на Община Чепеларе са били подложени на свръхзасилена сеч, вследствие на което е прекратен горскостопанския план, поради неговото нарушаване. 

Целта на тази мярка е създаване на общинско звено от лесничеи за управление на горския фонд, състоящо се от две щатни бройки, с цел генериране на допълнително приходи от продажба на дървесина, както и приемане на нов горскостопански план за горските територии, собственост на Община Чепеларе за периода 2016г.-2025г., който се очаква да бъде утвърден през месец септември 2016г. от Директора на Регионална дирекция по горите – Смолян. 
За тази цел към момента се изготвя и Наредба за реда за управление на горските територии, собственост на Община Чепеларе, която се очаква да бъде  приета през месец септември 2016г. 

Очакваните приходи от продажба на дървесина от общинската горска територия възлизат на 250 хил.лв. годишно, като разходите за общинско звено от лесничеи ще възлизат на 50 хил.лв. годишно, а отделно общината планира 5% от реализираните приходи от продажба на дървесина да бъдат използвани за разходи по поддържане на общинската горска територия.  
Очакваният ефект от реализирането на тази мярка е увеличаване на приходите с общ размер 637.5 хил.лв. за срока на погасителния план, както следва: 

· през 2016г. – 75 хил.лв. (в т.ч. 100 хил.лв. приходи от продажба на дървесина; 20 хил.лв. разход за трудови възнаграждения и издръжка на лесничейско звено и 5 хил.лв. за др. разходи);
· през 2017г. – 187.5 хил.лв. (в т.ч. 250 хил.лв. приходи от продажба на дървесина; 50 хил.лв. разход за трудови възнаграждения и издръжка на лесничейско звено и 12.5 хил.лв. за др. разходи);
· през 2018г. – 187.5 хил.лв. (в т.ч. 250 хил.лв. приходи от продажба на дървесина; 50 хил.лв. разход за трудови възнаграждения и издръжка на лесничейско звено и 12.5 хил.лв. за др. разходи);
· през 2019г. – 187.5 хил.лв. (в т.ч. 250 хил.лв. приходи от продажба на дървесина; 50 хил.лв. разход за трудови възнаграждения и издръжка на лесничейско звено и 12.5 хил.лв. за др. разходи).
7.7. Засилване на контрола относно явяването на МПС-та на годишни технически прегледи единствено при платен данък към Общината. 
За изпълнението на тази мярка Община Чепеларе планира провеждане на срещи с фирмите извършващи годишни технически прегледи на територията на Общината, на която ще им се обърне внимание относно прецизното прилагане на НАРЕДБА № Н-32 от 16 декември 2011г. за периодичните прегледи за проверка на техническата изправност на пътните превозни средства по отношение представяне на квитанция за платен данък при преминаване на преглед. Ще бъде изисквана и информация от ДАИ относно МПС-та преминали годишен технически преглед и на тази база ще бъде проверявано дали същите се заплатили годишния си данък. В случаите, когато се установи, че дадено МПС е било допуснато до ГТП без платен данък, то кметът на общината ще уведомява съответните държавни институции-ресорно министерство и държавна автомобилна инспекция с искане за конкретни проверки на пунктове за годишни технически прегледи, които са нарушили нормативните изисквания. 


Целта на мярката е свиване до минимум на случаите, при които МПС-та без платен данък биват допускани до ГТП.  

Очакваният ефект от реализирането на тази мярка е увеличаване на приходите с 20 хил.лв. годишно.      

7.8. Засилване на контрола относно верността на декларираните в подаваните данъчни декларации данни. 
За изпълнението на тази мярка Общината планира да извършва регулярни проверки на невярно декларирани данни в подадените данъчни декларация, в т.ч. да засича информацията с регистрите на КАТ и на Служба по вписванията – Чепеларе, както и да прави проверки на място по отношение на конструкция, етажност, квадратура, дали е основно жилище и т.н.  
Очакваният ефект от реализирането на тази мярка е увеличаване на приходите с 5 хил.лв. годишно.      
8. Мерки за оптимизиране на структурата и разходите за персонал.
8.1. Оптимизиране на структурата на общинската администрация на Община Чепеларе. 

За изпълнение на тази мярка Община Чепеларе планира да съкрати общо 6 щатни бройки от общинската администрация, както следва: 
- по дейност „Общинска администрация“ – съкращаване на 2 щатни бройки, едната считано от 01.07.2016г., а втората от 01.01.2017г.; 

- по дейност „Социални услуги лични асистенти“ – съкращаване на 2 щатни бройки, считано от 01.07.2016г.; 

- по дейност „Здравеопазване“ – съкращаване на 1 щатна бройка, считано от 01.01.2017г.; 

- по дейност БКС "улично осветление" – съкращавана на 1 щатна бройка, считано от 01.01.2017г.;

Очакваният ефект от реализирането на тази мярка е намаление на разходите на Общината със 104 190 лв. за срока на оздравителния план.  

8.2. Намаление на броя на лицата, назначени по реда на ПМС №66/1996г.
На 01.07.2016г. Общината Чепеларе е съкратила 1 щатна бройка от лицата, назначени по реда на ПМС №66/1996г., като плановете са считано от 01.01.2017г. да бъде съкратена още 1 щатна бройка. 
Очакваният ефект от реализирането на тази мярка е намаление на разходите на Общината със 39 800 лв. за целия срок на оздравителния план (за трудови възнаграждения и социални осигуровки).

9. Мерки за оптимизиране на разходите за издръжка. 

9.1. Сключване на договор с алтернативен доставчик на ел. енергия от свободния пазар. 
През последната приключила финансова година разходите за ел. енергия на Община Чепеларе възлиза на около 220 хил.лв. за 2015г.

Предвид нормативните промени и либерализирането на енергийния пазар, плановете на Община Чепеларе са до началото на 2017г. да избере и да сключи договор с алтернативен доставчик на ел. енергия от свободния пазар, като съгласно различни анализи очакванията са по този начин да бъдат постигнати цени в размер на около 15% по-ниски спрямо тези от регулирания пазар.  

Очакваният ефект от реализирането на тази мярка е намаление на разходите за външни услуги с около 33 хил.лв. годишно, считано от 2017г.

9.2. Ограничаване привличането на външни експерти чрез въвеждане на годишен лимит от 40 хил.лв. за размера на гражданските договори.

Община Чепеларе планира да въведе лимит за гражданските договори, считано от 01.01.2017г., тъй като бюджетът за настоящата година вече е гласуван.  
През 2015г. Общината е изплатила средства в общ размер на 50 хил.лв. по сключени граждански договори. 

Очакваният ефект от реализирането на тази мярка е намаление на разходите на Общината със 10 хил.лв. годишно. 

9.3. Свиване на разходите за материали, чрез въвеждане на годишен лимит от 180 хил.лв. за срока на оздравителния план. 

Община Чепеларе планира да въведе лимит на разходите за материали, считано от 01.01.2017г., тъй като бюджетът за настоящата година вече е гласуван.  

През 2015г. Общината е отчела разходи за материали в общ размер на 209 хил.лв., а за 2016г. са планирани 203 хил.лв.   

Очакваният ефект от реализирането на тази мярка е намаление на разходите на Общината с 29 хил.лв. годишно. 

10. Свиване на капиталовите разходи със средства от собствените приходи, в т.ч. задържане реализирането на обекти със средства извън целевата субсидия за срока на оздравителния план.
Отчетените през 2015г. капиталови разходи за местни дейности възлизат в общ размер на 1 808 хил.лв., като от тях 1 399 хил.лв. са финансирани със средства от трансфери от ЦБ, а 409 хил.лв. със собствени приходи. 

Целта на Община Чепеларе е за срока на погасителния план да намали с 60% размерът на капиталовите разходи за местни дейности, които се финансират със собствени приходи. 
Очакваният ефект от прилагането на тази мярка е намаление на разходите за капиталови разходи, финансирани със собствени приходи приходи с 250 хил.лв. годишно за периода 2017г.-2019г., спрямо отчетените разходи през 2015г. 

11. Мерки за намаление на общия размер на поетите ангажименти за разходи по бюджета. 


Преглед на всички сключени от Община Чепеларе договори и прекратяване на тези, които са с изтекъл срок и при тези, които не е осигурено финансиране и има правно основание за прекратяването им.

Очакваният ефект от прилагането на тази мярка е намаление на общия размер на поетите ангажименти за разходи по бюджета, съответно до 7 000 хил.лв. към 31.12.2016г., 5 800 хил.лв. към 31.12.2017г., 4 500 хил.лв. към 31.12.2018г. и 3 000 хил.лв. към 31.12.2019г. 
12. Други мерки, подходящи за финансовото оздравяване на общината – безлихвен заем от централния бюджет.
Предвид незадоволителното финансово състояние на Община Чепеларе и предвид високия размер на просрочените задължения, то финансовото стабилизиране на Общината би било възможно при предприемане на изброените по-горе спешни мерки по събиране на просрочени вземания, повишаване на събираемостта на собствените приходи, частични увеличаване на местните данъци и такси, засилване на контрола от страна общината, оптимизиране на разходите и утвърждаване на ясен график, при който да бъде намален размера на просрочените задължения. 

Освен високия размер на просрочените задължения, на 01.12.2016г. падежира и ползван от Община Чепеларе временен безлихвен заем в размер на 1 690 хил.лв., предоставен от Министерство на финансите през 2014г. 

Предвид затрудненото си финансово състояние Община Чепеларе няма да може да погаси този заем със собствени средства.   


Вземайки под внимание големия размер на задълженията на Община Чепеларе и отчитайки, че изброените по-горе мерки за увеличаване на приходите и оптимизиране на разходите няма да доведат веднага до желания ефект, то считаме, че за постигане на устойчивост и предвидимост на общината, ще е необходимо подпомагане чрез предоставяне на временен безлихвен заем от страна на Министерство на финансите в размер на 2 390 000 лв. за срок от 3 години, който ще бъде използван, както следва: 

· 700 000 лв. за погасяване на просрочени задължения; 

· 1 690 000 лв. за рефинансиране на безлихвен заем, предоставен от Министерство на финансите с падеж – 01.12.2016г. 

Предоставянето на безлихвен заем от Министерство на финансите ще спомогне Община Чепеларе да се стабилизира финансово, както и да реализира успешно мерките заложени в 3-годишния оздравителен план, след изпълнение на който Общината ще излезе от групата на общините с финансови затруднения.    

13. Показатели, измерващи финансовото състояние на Община Чепеларе. 
За анализ на процеса по финансово оздравяване на Община Чепеларе ще бъдат използвани критерии и финансови показатели посочени в таблицата, заедно с целевите стойности по всеки един показател към края на всяка една година от изпълнението на оздравителния план. Финансовите показатели ще бъдат измервани и към края на всяко тримесечие с оглед измерване напредъка по оздравителния план.  
	Показател
	Отчет
	План

	
	2015г.
	2016г.
	2017г.
	2018г.
	2019г.

	общ размер на просрочените задължения
	1 003 х.лв.
	633 х.лв.
	573 х.лв.
	453 х.лв.
	293 х.лв.

	съотношение на просрочените задължения спрямо средногодишния размер на отчетените разходи за последните 4 години
	 13,8%
	 9,1%
	 8,3%
	7,2%
	4,9%

	задължения за разходи по бюджета
	2 069 х.лв.
	1 600 х.лв. 
	1 400 х.лв.
	1 150 хил.лв.
	900 хил.лв.

	съотношение на наличните задължения за разходи по бюджета спрямо средногодишния размер на отчетените разходи за последните 4 години
	28,6%
	22,3%
	20,2%
	18,2%
	15,0%

	поетите ангажименти за разходи по бюджета
	 7 908 х.лв.
	 7 000 х.лв.
	5 800 х.лв.
	4 500 х.лв.
	3 000 х.лв.

	съотношение на поетите ангажименти за разходи по бюджета спрямо средногодишния размер на отчетените разходи за последните 4 години
	109,5%
	100,5%
	83,7%
	71,3%
	50,0%

	събираемост на данъка върху недвижимите имоти и данъка върху превозните средства
	67,05% 
	69% 
	74%
	79%
	84%

	Бюджетно салдо 
	-189 хил.лв.
	119 хил.лв.
	-5 хил.лв.
	25 хил.лв.
	23 хил.лв.

	Остатъчен размер на безлихвен заем предоставен от МФ 
	1 690 хил.лв.
	2 390 хил.лв.
	2 030 хил.лв.
	1 670 хил.лв.
	1 310 хил.лв.

	размер на общинския дълг (в т.ч. и безлихвени заеми от Министерство на финансите) като дял от собствените приходи и общата изравнителна субсидия
	64,7%
	76,5% 
	58,0% 
	47,7%
	38,0%

	Общ размер на просрочените задължения и на задълженията по временни безлихвени заеми от МФ
	2 693 хил.лв.
	3 023 хил.лв.
	2 583 хил.лв.
	2 103 хил.лв.
	1 603 хил.лв.

	общ размер на задълженията 
	4 151 х.лв.
	4 400 х.лв.
	3 900 х.лв.
	3 450 х.лв.
	3 100 х.лв.

	съотношение на общия размер на задълженията към собствените приходи и общата изравнителна субсидия 
	138,1%
	141,3%
	111,6%
	98,9%
	90,5%


При разминаване на отчетената стойност и целевата стойност по даден показател, то ще бъде направен анализ на причините за това разминаване, както и ще бъдат предприети незабавни мерки за постигане на целевата стойност във възможно най-кратки срокове. 

14. Срок за изпълнение на оздравителния план – 3 години, като при успешно изпълнение на предвидените мерки за увеличаване на приходите и за оптимизация на разходите и указване на финансова подкрепа от страна на Министерство на финансите чрез предоставяне на временен безлихвен заем в размер на 2 390 000 лв. за срок от 3 години, то към края на 2019г. Община Чепеларе ще намали размера на просрочените си задължения до под 5% от средногодишния размер на отчетените разходи за последните 4 години, ще свие общия размер на задълженията за разходи по бюджет на 15 на сто от средногодишния размер на отчетените разходи за последните 4 години, както и ще намали общия размер на поетите ангажименти за разходи по бюджета до 50% от средногодишния размер на отчетените разходи за последните 4 години.  

Същевременно, за срока на оздравителния план Община Чепеларе ще е в състояние да погасява по 360 хил.лв. годишно по безлихвен заем, предоставен от МФ и така при размер на същият от 2 390 хил.лв. към края на 2016г., то към края на 2019г. неговият остатъчен размер ще възлиза на 1 310 хил.лв. 

По този начин Община Чепеларе ще стабилизира финансовото си състояние и до края на 2019г. финансовите показатели по чл.130а от Закона за публичните финанси ще бъдат в рамките на предвиденото в закона.  

СЛАВКА ЧАКЪРОВА
Кмет на Община Чепеларе

/ВД

PAGE  
7

